སངས་རྒྱས་ཐམས་ཅད་ཀྱི་མཁྱེན་པའི་རང་གཟུགས་ཤེས་རབ་ཀྱི་ལྷ་རྗེ་བཙུན་འཇམ་དཔལ་དབྱངས་དེ་ཉིད་རྡོ་རྗེ་ཤུགས་ལྡན་གྱི་རྣམ་པ་བསྟན་པ་ཡིན་པ་ཚད་ལྡན་མཁས་གྲུབ་མང་པོས་གསུངས་པ་རེད།རྡོ་རྗེ་ཤུགས་ལྡན་ལ་རྒྱལ་ཆེན་ཤུགས་ལྡན་ཡང་ཟེར།དཔེར་ན་དཔལ་ལྡན་ལྷ་མོ་ལ་མཚན་མང་པོ་ཡོད་པ་ནང་བཞིན།ཆོས་སྐྱོང་རྡོ་རྗེ་ཤུགས་ལའང་མཚན་མང་པོ་ཡོད་རེད།ཁོང་གི་རྣམ་པ་ནི།ཞལ་གཅིག་ཕྱག་གཉིས་སྤྱན་གསུམ་དང་ལྡན་པ།རབ་བྱུང་དགེ་སློང་ཞིག་གི་རྣམ་པར་བཞུགས་ཡོད་པ་དང་།དབུ་ལ་འཛམ་བུ་ཆུ་བོའི་གསེར་གྱི་མདངས་ཅན་གྱི་ཐང་ཞུ་བཞེས་ཡོད།ཕྱག་ན་འཇམ་དཔལ་དབྱངས་ལྟར་ཤེས་རབ་ཀྱི་ངོ་བོ་རལ་གྲི་ཞིག་སྣམ་ཡོད་པས་དེའི་གེགས་བར་ཆད་ཐམས་ཅད་ཚར་བཅད་དགོས་པར་མཚོན་གྱི་ཡོད།ཁོང་གིས་ཕྱག་གཡོན་ན་དགྲ་བགེགས་ཀྱི་དོན་སྙིང་རྩ་བ་ཐུགས་ཀར་བསྣམས་ཡོད་པས།བདེ་ཆེན་ཙིཏྟ་ཞི་མཐའི་གཤེད་དུ་བཟུང་།ཞེས་གསུངས་པ་ལྟར་སྔགས་དང་འབྲེལ་བའི་ཐོག་ནས་འབྲེལ་བཤད་རྒྱ་ཆེན་ཞུ་རྒྱུ་ཡོད་པ་རེད།ཁོང་གིས་རབ་བྱུང་གི་ཆ་བྱད་འཆང་ཡོད་པས།རབ་བྱུང་གི་རྟེན་ལ་མདོ་སྔགས་ཀྱི་ལམ་ཡོངས་རྫོགས་ཉམས་ལེན་བྱེད་དགོས་པར་མཚོན་པ་དང་།གཞན་སེམས་ཅན་ཐམས་ཅད་ལ་བྱམས་པ་སྙིང་རྗེ་བྱེད་དགོས་ཡོད་པར་མཚོན།རི་དྭགས་རྒྱལ་པོ་སེང་གེ་ལ་བཞོན་པ་ནི་ཆོས་སྐྱོང་སྲུང་མའི་ནང་ནས་ནུས་སྟོབས་ཆེན་པོ་ཡོད་པ་མཚོན།གཞན་ཡང་ཁོང་ནི་ཤེས་རབ་ཡེ་ཤེས་ཀྱི་མེ་རབ་ཏུ་འབར་བའི་དབུས་སུ་བཞུགས་ཡོད་པས།དེས་ཕྱི་ནང་གསང་བའི་བར་ཆད་ཐམས་ཅད་སྲེག་པ་མཚོན།སེམས་ཅན་གྱི་རྒྱུད་ལ་ཡོད་པའི་མ་རིག་པའི་མུན་པ་དེ་དག་སེལ་ནས་རྣམ་པ་ཐམས་ཅད་མཁྱེན་པའི་ཡེ་ཤེས་སྟེར་བར་མཚོན་གྱི་ཡོད་པ་མཁས་གྲུབ་མང་པོའི་གསུང་གི་ནང་གསལ་ཡོད་པ་རེད།དེ་ཕྱིར་ཤེས་རབ་ཀྱི་རང་བཞིན་དེ་ཉིད་ང་ཚོའི་རྒྱུད་ལའང་ཡོད་པ་ཡིན་པ་རེད།